CELEX: 32011D0111
Language: hu
Date: 2011-02-18 00:00:00
Title: 2011/111/EU: A Bizottság határozata ( 2011. február 18. ) Franciaországnak a naposcsibék és tojójércék Côtes d’Armor megyében a Newcastle-betegség kitörése miatt létrehozott védőkörzeten kívülre történő szállítására vonatkozó, a 92/66/EGK határozat szerinti felhatalmazásáról (az értesítés a C(2011) 869. számú dokumentummal történt)  EGT-vonatkozású szöveg

19.2.2011   
            
            
               HU
            
            
               Az Európai Unió Hivatalos Lapja
            
            
               L 46/44
            
         A BIZOTTSÁG HATÁROZATA
   (2011. február 18.)
   Franciaországnak a naposcsibék és tojójércék Côtes d’Armor megyében a Newcastle-betegség kitörése miatt létrehozott védőkörzeten kívülre történő szállítására vonatkozó, a 92/66/EGK határozat szerinti felhatalmazásáról
   (az értesítés a C(2011) 869. számú dokumentummal történt)
   (EGT-vonatkozású szöveg)
   (Csak a francia nyelvű szöveg hiteles)
   (2011/111/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a Newcastle-betegség (baromfipestis) elleni védekezésre irányuló közösségi intézkedések bevezetéséről szóló, 1992. július 14-i 92/66/EGK tanácsi irányelvre (1) és különösen annak 9. cikke (2) bekezdése f) pontjának ii. alpontjára,
   mivel:
   
               (1)
            
            
               A 92/66/EGK irányelv meghatározza a Newcastle-betegség baromfi vagy postagalambok és más, fogságban tartott madarak esetében való kitörésekor alkalmazandó uniós védekezési intézkedéseket. Az említett irányelv értelmében amint a baromfit Newcastle-betegséggel hatóságilag diagnosztizálták, az érintett tagállamok biztosítják, hogy az illetékes hatóság a fertőzött gazdaság körül legalább három kilométer sugarú védőkörzetet létesít, amely része egy minimum tíz kilométer sugarú megfigyelési körzetnek.
            
         
               (2)
            
            
               A védőkörzetre alkalmazott intézkedéseknek tartalmazniuk kell a baromfi és a keltetőtojások tartási gazdaságukból történő elszállításának tilalmát, kivéve, ha az illetékes hatóság bizonyos feltételek mellett engedélyezte a szállítást.
            
         
               (3)
            
            
               Az illetékes hatóság kizárólag olyan, a megfigyelési körzeten belüli gazdaságba engedélyezheti a naposcsibék vagy tojójércék szállítását, ahol nem tartanak más baromfit. Azon tagállamok számára azonban, amelyeknek nincs lehetőségük a naposcsibék vagy tojójércék megfigyelési körzeten belüli gazdaságba történő szállítására, a 92/66/EGK irányelvben megállapított eljárással összhangban engedélyezik, hogy a naposcsibéket és tojójércéket a megfigyelési körzeten kívüli gazdaságba szállíttassák.
            
         
               (4)
            
            
               2011. január 3-án Franciaország megerősítette, hogy a Côtes d’Armor megyében található Langoatban kitört a Newcastle-betegség a húsgalambok körében. A szóban forgó gazdaság körül már 2010. december 30-án létrehoztak védő- és megfigyelési körzetet.
            
         
               (5)
            
            
               2011. január 4-én Franciaország megerősítette a Bizottságnak a betegség kitörését, és tájékoztatást adott az elfogadott védekezési intézkedésekről, beleértve a baromfi védő- és megfigyelési körzetből való elszállításának tilalmát, a 92/66/EGK irányelvben előírtaknak megfelelően.
            
         
               (6)
            
            
               A Franciaország által létrehozott védőkörzet jelentős mennyiségű naposcsibét és tojójércét tenyésztő gazdaságokat foglal magában, a megfigyelési körzetben található gazdaságok viszont nem rendelkeznek elegendő kapacitással ekkora volumenű tenyészet befogadásához. Franciaország ezért tájékoztatta a Bizottságot, hogy nem lehetséges a naposcsibék vagy tojójércék megfigyelési körzeten belüli valamely gazdaságba történő szállítása.
            
         
               (7)
            
            
               Következésképpen Franciaország engedélyt kért a naposcsibék és tojójércék megfigyelési körzeten kívüli gazdaságokba történő szállításához. A védőkörzeten belüli gazdaságokból származó naposcsibék és tojójércék Franciaországban maradnak.
            
         
               (8)
            
            
               Helyénvaló a kért engedély megadása azzal a feltétellel, hogy Franciaország a 92/66/EGK irányelvnek megfelelően szigorú védekezési és óvintézkedéseket tesz, melyek garantálják, hogy nem fog fennállni a Newcastle-betegség terjedésének kockázata.
            
         
               (9)
            
            
               Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
            
         ELFOGADTA EZT A HATÁROZATOT:
   1. cikk
   Franciaország engedélyezheti, hogy a Côtes d’Armor megyei Langoatban található húsgalambtenyésztő gazdaság körül 2010. december 30-án létesített védőkörzeten belüli gazdaságokból származó naposcsibéket és tojójércéket az ország területén lévő más baromfigazdaságokba szállítsák az alábbi feltételek mellett:
   
               a)
            
            
               a származási gazdaságért felelős illetékes hatóságnak legalább 24 órával korábban értesítenie kell a rendeltetési gazdaság illetékes hatóságát a naposcsibék vagy tojójércék feladásáról;
            
         
               b)
            
            
               az indulás előtt az illetékes hatóságnak le kell zárnia a naposcsibéket vagy tojójércéket szállító járműveket;
            
         
               c)
            
            
               a járművek b) pont szerinti lezárásával egyidejűleg az illetékes hatóságnak nyilvántartásba kell vennie a jármű rendszámát és a szállításra kerülő naposcsibék vagy tojójércék számát;
            
         
               d)
            
            
               a rendeltetési gazdaságba való megérkezéskor az illetékes hatóságnak:
               
                           i.
                        
                        
                           meg kell vizsgálnia és el kell távolítania a zárat a járműről;
                        
                     
                           ii.
                        
                        
                           jelen kell lennie a naposcsibék vagy tojójércék kirakodásánál;
                        
                     
                           iii.
                        
                        
                           nyilvántartásba kell vennie a jármű rendszámát és a szállított naposcsibék vagy tojójércék számát;
                        
                     
         
               e)
            
            
               a naposcsibéket vagy tojójércéket szállító járműveket közvetlenül a kirakodás után tisztításnak és fertőtlenítésnek kell alávetni hatósági felügyelet mellett, az illetékes hatóság utasításainak megfelelően;
            
         
               f)
            
            
               a rendeltetési gazdaságot legalább 21 napig hatósági ellenőrzés alá kell helyezni.
            
         2. cikk
   Ennek a határozatnak a Francia Köztársaság a címzettje.
   
      Kelt Brüsszelben, 2011. február 18-án.
      
         
            a Bizottság részéről
         
         John DALLI
         
            a Bizottság tagja
         
      
   
   
      (1)  HL L 260., 1992.9.5., 1. o.